MT Il-Ġurnal Uffiċjali tal-Unjoni Ewropea C 308/44

Avviż dwar il-miżuri anti-dumping fuq l-importazzjonijiet tal-imwejjed tal-mogħdija li joriġinaw mir-Repubblika tal-Poplu taċ-Ċina u dwar il-ftuħ mill-ġdid tal-investigazzjoni li tikkonċerna l-importazzjonijiet ta’ mwejjed tal-mogħdija li joriġinaw, inter alia, mir-Repubblika tal-Poplu taċ-Ċina

2009/C 308/12

Bis-sentenza tagħha tal-1 ta’ Ottubru 2009 fil-Kawża C-141/08 P, il-Qorti tal-Ġustizzja tal-Komunitajiet Ewropej (“ECJ”) warrbet is-sentenza tal-Qorti tal-Prim’Istanza tal-Komunitajiet Ewropej (“CFI”) tad-29 ta’ Jannar 2008 fil-Kawża T-206/07 Foshan Shunde Yongjian Housewares & Hardware kontra l-Kunsill. B’dan l-att, annullat ir-Regolament tal-Kunsill (KE) Nru 452/2007 tat-23 ta’ April 2007 li jimponi dazju definittiv anti-dumping u jiġbor definittivament id-dazju provviżorju impost fuq l-importazzjonijiet tat-twavel għall-mogħdija li joriġinaw mir-Repubblika Popolari taċ-Ċina u l-Ukrajna (1) (“ir-Regolament definittiv anti-dumping” jew “ir-Regolament ikkontestat”), sa fejn jikkonċerna l-importazzjonijiet fil-Komunità Ewropea tal-imwejjed tal-mogħdija mmanifatturati minn Foshan Shunde Yongjian Housewares and Hardware Co. Ltd. (“Foshan” jew “il-kumpannija kkonċernata”).

Bħala konsegwenza tas-sentenza tal-1 ta’ Ottubru 2009, l-importazzjonijiet fil-Komunità Ewropea tal-imwejjed tal-mogħdija mmanifatturati minn Foshan Shunde Yongjian Housewares and Hardware Co. Ltd. ma għadhomx suġġetti għall-miżuri anti-dumping imposti mir-Regolament tal-Kunsill (KE) Nru 452/2007.

1. It-Tagħrif għall-awtoritajiet tad-dwana

B’konsegwenza ta’ dan, id-dazji definittivi anti-dumping li tħallsu skont ir-Regolament (KE) Nru 452/2007 fuq l-importazzrjonijiet fl-Unjoni Ewropea ta’ mwejjed tal-mogħdija li issa huma kklassifikati fin-numri tal-kodiċijiet NM ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 u ex 8516 90 00 (kodiċi TARIC 3924909010, 4421909810, 7323939010, 7323999110, 7323999910, 8516797010 u 8516900051) li joriġinaw mir-Repubblika tal-Poplu taċ-Ċina, u mmanifatturati mill-kumpanija msemmija hawn fuq (kodiċi addizzjonali TARIC A785), u d-dazji provviżorji miġburin definittivament skont l-Artikolu 2 tar-Regolament tal-Kunsill (KE) Nru 452/2007, għandhom jitħallsu lura jew jinħafru. Il-ħlas lura jew l-eżenzjoni mill-ħlas għandhom jintalbu mingħand l-awtoritajiet nazzjonali tad-dwana b’konformità mal-leġislazzjoni applikabbli fuq id-dwana.

Barra minn hekk, l-importazzjonijiet fl-Unjoni Ewropea tal-imwejjed tal-mogħdija mmanifatturati minn Foshan Shunde Yongjian Housewares and Hardware Co. Ltd. ma għadhomx suġġetti għall-miżuri anti-dumping imposti mir-Regolament tal-Kunsill (KE) Nru 452/2007.

2. Ftuħ parzjali mill-ġdid tal-investigazzjoni anti-dumping

Fis-sentenza tagħha tal-1 ta’ Ottubru 2009, il-Qorti tal-Ġustizzja tal-Komunitajiet Ewropej warrbet is-sentenza tal-Qorti tal-Prim’Istanza tal-Komunitajiet Ewropej tad-29 ta’ Jannar 2008 fil-Kawża T-206/07 sa fejn il-Qorti tal-Prim’Istanza tal-Komunitajiet Ewropej kienet sabet li d-drittijiet għad-difiża ta’ Foshan ma ġewx affettwati b’mod negattiv mill-kontravenzjoni tal-Artikolu 20(5) tar-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (2) (“ir-Regolament bażiku”).

Il-Qrati jirrikonoxxu (3) li, f'każijiet fejn proċediment ikun jikkonsisti f'għadd ta' stadji amministrattivi, l-annullament ta' wieħed minn dawk l-istadji ma jannullax il-proċediment kollu kemm hu. Il-proċedura kontra d-dumping hi eżempju ta' proċedura li tikkonsisti f'diversi stadji. Għaldaqstant, l-annullament ta' partijiet tar-Regolament definittiv anti-dumping ma jimplikax l-annullament tal-proċedura kollha kemm hi qabel l-adozzjoni tar-Regolament ikkonċernat. Min-naħa l-oħra, skont l-Artikolu 266 tat-Trattat dwar il-Funzjonament tal-Unjoni Ewropea, l-Istituzzjonijiet tal-Unjoni Ewropea huma taħt l-obbligu li jikkonformaw mas-sentenza tal-1 ta’ Ottubru 2009 tal-Qorti tal-Ġustizzja. Għaldaqstant, l-Istituzzjonijiet tal-Unjoni, meta jikkonformaw mas-sentenza, għandhom il-possibbiltà li jirrimedjaw l-aspetti tar-Regolament ikkontestat li jkunu wasslu għall-annullament tiegħu, filwaqt li ma jbiddlux il-partijiet mhux ikkontestati li ma jkunux milquta mis-Sentenza (4). Wieħed għandu jinnota li l-konklużjonijiet kollha l-oħra magħmula fir-Regolament ikkontestat, li ma kinux ikkontestati saż-żmien determinat għar-rikuża u għalhekk ma kinux ikkunsidrati mill-Qrati u ma wasslux għall-annullament tar-Regolament ikkontestat, jibqgħu validi.

Għalhekk il-Kummissjoni ddeċidiet li terġa’ tiftaħ l-investigazzjoni anti-dumping fir-rigward tal-importazzjonijiet tal-imwejjed tal-mogħdija li joriġinaw, inter alia, mir-Repubblika tal-Poplu taċ-Ċina, li kienet inbdiet b’konformità mar-Regolament bażiku. Il-ftuħ mil-ġdid huwa limitat fl-ambitu tiegħu għall-implimentazzjoni tas-sentenza msemmija hawn fuq fejn jikkonċerna lil Foshan Shunde Yongjian Housewares and Hardware Co. Ltd

3. Il-proċedura

Wara li ddeterminat, fuq konsultazzjoni mal-Kumitat Konsultattiv, li l-ftuħ parzjali mill-ġdid tal-proċediment kontra d-dumping huwa ġġustifikat, il-Kummissjoni b’dan tagħti bidu għal-ftuħ parzjali mill-ġdid tal-proċediment kontra d-dumping fir-rigward ta’ importazzjonijiet tal-imwejjed tal-mogħdija li joriġinaw inter alia, mir-Repubblika tal-Poplu taċ-Ċina, li ngħata bidu skont l-Artikolu 5 tar-Regolament bażiku permezz ta' avviż ippubblikat f’Il-Ġurnal Uffiċjali tal-Unjoni Ewropea (5).

Il-ftuħ mill-ġdid huwa limitat fl-ambitu tiegħu għall-implimentazzjoni tas-sentenza msemmija hawn fuq fejn jikkonċerna lil Foshan Shunde Yongjian Housewares and Hardware Co. Ltd.

Il-partijiet kollha interessati huma b’dan mistiedna li jwasslu l-fehma tagħhom, iressqu t-tagħrif u jipprovdu l-evidenza ta' sostenn. Dan it-tagħrif u l-evidenza ta' sostenn għandhom jaslu għand il-Kummissjoni fiż-żmien stipulat fil-punt 4(a).

Barra minn hekk, il-Kummissjoni tista' tisma' lill-partijiet interessati, bil-kundizzjoni li dawn jagħmlu talba fejn juru li hemm raġunijiet partikolari għaliex għandhom jinstemgħu. Din it-talba għandha ssir fiż-żmien stipulat fil-punt 4(b).

4. Il-limiti taż-żmien

(a) Biex il-partijiet jippreżentaw ruħhom u jressqu t-tagħrif

Jekk iridu li l-ilmenti tagħhom jitqiesu matul l-investigazzjoni, il-partijiet interessati kollha għandhom jiddikjaraw ruħhom billi jikkuntattjaw lill-Kummissjoni, jippreżentaw l-opinjonijiet tagħhom u jressqu kwalunkwe tagħrif ieħor fi żmien 20 jum mid-data tal-pubblikazzjoni ta’ dan l-avviż f’il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Wieħed għandu jinnota li biex jiġu eżerċitati l-parti l-kbira tad-drittijiet proċedurali ddefiniti fir-Regolament bażiku l-parti trid tippreżenta ruħha lill-Kummissjoni matul il-perjodu msemmi hawn fuq.

(b) Is-seduti ta’ smigħ

Il-partijiet kollha interessati jistgħu japplikaw ukoll biex jinstemgħu mill-Kummissjoni fl-istess limitu ta’ żmien ta’ 20 jum.

5. Il-preżentazzjonijiet u l-korrispondenzi bil-miktub

Is-sottomissjonijiet u t-talbiet kollha magħmula mill-partijiet interessati jridu jsiru bil-miktub (mhux b'format elettroniku, sakemm ma jkunx speċifikat mod ieħor) u jridu jindikaw l-isem, l-indirizz, l-indirizz elettroniku, in-numri tat-telefown u tal-feks tal-parti interessata. Is-sottomissjonijiet kollha bil-miktub, inkluż it-tagħrif mitlub f’dan l-avviż, u l-korrispondenza mogħtija mill-partijiet interessati fuq bażi kunfidenzjali għandhom ikunu mmarkati bħala “Ristretti” (6) u, skont l-Artikolu 19(2) tar-Regolament bażiku, għandhom ikunu akkumpanjati minn verżjoni mhux kunfidenzjali, li għandha tkun immarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Feks +32 22956505

6. Nuqqas ta’ kooperazzjoni

F’każijiet fejn xi parti interessata tirrifjuta l-aċċess għat-tagħrif meħtieġ jew ma tipprovdihx fil-limiti taż-żmien, jew tfixkel l-investigazzjoni b’mod sinifikanti, is-sejbiet, pożittivi jew negattivi, jistgħu jsiru skont l-Artikolu 18 tar-Regolament bażiku, fuq il-bażi tal-fatti disponibbli.

Fejn jinstab li kwalunkwe parti interessata tkun tat informazzjoni falza jew qarrieqa, l-informazzjoni għandha titwarrab u jista’ jsir użu mill-fatti disponibbli, skont l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b’mod parzjali, u jsir użu mill-fatti disponibbli, ir-riżultat jista’ jkun inqas favorevoli għal dik il-parti milli kieku kkooperat.

7. L-ipproċessar tad-dejta personali

Ta’ min wieħed jinnota li kull dejta personali miġbura f’din l-investigazzjoni se tiġi ttrattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (7).

8. L-Uffiċjal għas-Seduti tas-Smigħ

Ta’ min jinnota wkoll li jekk il-partijiet interessati jqisu li qegħdin jiltaqgħu ma’ diffikultajiet biex jeżerċitaw id-drittijiet ta’ difiża tagħhom, dawn jistgħu jitolbu l-intervent tal-Uffiċjal għas-Seduti tas-Smigħ tad-DĠ għall-Kummerċ. Huwa jagħmilha ta’ medjatur bejn il-partijiet interessati u s-servizzi tal-Kummissjoni, u joffri, fejn ikun hemm bżonn, medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f’dan il-proċediment, b’mod partikolari fir-rigward ta’ kwistjonijiet li jikkonċernaw l-aċċess għall-fajls, il-kunfidenzjalità, l-estensjoni tal-limiti taż-żmien u t-trattament tas-sottomissjonijiet tal-fehmiet bil-miktub u/jew bil-fomm. Għal aktar tagħrif u dettalji ta’ kuntatt il-partijiet interessati jistgħu jikkonsultaw il-paġni fuq l-internet tal-Uffiċjal għas-Seduti tas-Smigħ fuq il-websajt tad-DĠ Trade (http://ec.europa.eu/trade).

(1) ĠU L 109, 26.4.2007, p. 12.

(2) ĠU L 56, 6.3.1996, p. 1.

(3) Il-Kawża T-2/95 Industrie des poudres sphériques (IPS) kontra l-Kunsill [1998] Ġabra tal-Ġurisprudenza tal-Qorti tal-Ġustizzja u tal-Qorti tal-Prim’Istanza II-3939.

(4) Il-Kawża C-458/98 P Industrie des poudres sphériques (IPS) kontra l-Kunsill [2000] Ġabra tal-Ġurisprudenza tal-Qorti tal-Ġustizzja u tal-Qorti tal-Prim’Istanza I-08147.

(5) ĠU C 29, 4.2.2006, p. 2.

(6) Dan ifisser li d-dokument ikun għal użu intern biss. Id-dokument huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill rigward l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Dan huwa dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim Anti-dumping).

(7) ĠU L 8, 12.1.2001, p. 1.